Venosta (dolina)
Venosta (italijanski: Val Venosta, njemački: Vinschgau) je dolina u zapadnom dijelu provincije Južni Tirol u Italiji. Nalazi se na 550-600 m nadmorske visine, u gornjem toku rijeke Adige (njemački: Etsch) i proteže od Merana uzvodno pravcem istok-zapad, između Venosta Alpa (njemački: Otztal) na sjeveru, Ortler Alpa na jugu do Sesvena Alpa na zapadu. Dolina je izuzetno sunčana, sa malom količinom padavina i toplom klimom, dok se po okolnim vrhovima Alpa veći dio godine zadržava snijeg. Najveći dio doline zauzimaju plantaže visokokvalitetnih sorti jabuke po čemu je ova dolina poznata širom svijeta. Prema podacima iz 2001. 96,51% stanovništva govori njemački, a 3,41% italijanski jezik. Veći dio doline pripada Venosta (Vinschgau) distriktu, koji je uspostavljen 1962. a sastoji se od 13 općina: Castelbello-Ciardes (Kastelbell-Tschars) Curon Venosta (Graun im Vinschgau) Glorenza (Glurns) Laces (Latsch) Lasa (Laas) Malles Venosta (Mals) Martello (Martell) Prato allo Stelvio (Prad am Stilfserjoch) Silandro (Schlanders) Sluderno (Schluderns) Senales (Schnals) Stelvio (Stilfs) Tubre (Taufers im Münstertal) Općine Naturno (Naturns), Plaus i Parcines (Partschins), koje se također nalaze u dolini, zbog političkih razloga nisu uključene u ovaj nego pripadaju susjednom Burggrafenamt distriktu.